Muutettu ehdotus neuvoston päätökseksi ensimmäisestä monivuotisesta ohjelmasta Euroopan matkailun edistämiseksi "Philoxenia" (1997-2000) (1) (97/C 13/07) KOM(96) 635 lopull. - 96/0127(CNS)

(Komission EY:n perustamissopimuksen 189 A (2) artiklan nojalla esittämä 5 päivänä joulukuuta 1996)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 235 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

ottaa huomioon alueiden komitean lausunnon,

sekä katsoo, että

matkailun kasvavan merkityksen ja luonteen vuoksi todetaan sen voivan osaltaan vaikuttaa yhteisön tavoitteiden toteutumiseen ja erityisesti kasvuun ja työllisyyteen, taloudellisen ja sosiaalisen yhteenkuuluvuuden vahvistamiseen etenkin vähemmän kehittyneillä syrjäisimmillä ja saaristoalueilla sekä eurooppalaisen identiteetin edistämiseen,

matkailulle ei ole vielä riittävästi annettu sille elinkeinona kuuluvaa yleistä tunnustusta,

yhteisön toimenpiteillä olisi edistettävä eurooppalaisen matkailun laatua ja kilpailukykyä, yhdistämällä samanaikaisesti matkailijoiden tarpeisiin vastaaminen ja luonnonvarojen, yhdyskunnan perusrakenteiden ja kulttuurivarojen järkevä käyttö ja myötävaikutetaan siten matkailun tasapainoiseen ja kestävään kehitykseen,

neuvosto on tehnyt 13 päivänä heinäkuuta 1992 päätöksen 92/421/ETY (2) yhteisön toimintaohjelmasta matkailun edistämiseksi (1993-1995), jonka voimassaolo päättyi 31 päivänä joulukuuta 1995,

mainitun päätöksen puitteissa komissio on antanut Euroopan parlamentille, neuvostolle, talous- ja sosiaalikomitealle sekä alueiden komitealle vuosikertomukset matkailua koskevista yhteisön toimenpiteistä vuosina 1993 ja 1994,

mainitun päätöksen puitteissa komissio on antanut Euroopan parlamentille, neuvostolle, talous- ja sosiaalikomitealle sekä alueiden komitealle matkailun edistämiseksi toteutetun toimintaohjelman täytäntöönpanosta arviointikertomuksen, johon sisältyy ulkopuolisen arviointi,

komissio on antanut "vihreän kirjan" unionin asemasta matkailualalla, joka pani alulle syvän ja laajan kuulemismenettelyn, jonka Euroopan matkailufoorumissa 8 päivänä joulukuuta 1995 esitellyt johtopäätökset osoittavat, että vallitsee yksimielisyys suotavuudesta varmistaa yhteisön toimien jatkuvuus matkailualalla, tarpeesta järkeistää ja mahdollisuudesta syventää niitä,

Euroopan parlamentti päätöslauselmissaan 18 päivältä tammikuuta 1994 (3), 15 päivältä joulukuuta 1994 (4) ja 13 päivältä helmikuuta 1996 (5) sekä talous- ja sosiaalikomitea lausunnoissaan 15 päivältä syyskuuta 1994 (6) ja 14 päivältä syyskuuta 1995 (7) ovat vahvistaneet tarpeen tukea yhteisön toimia matkailun edistämiseksi ja edellyttäneet todellista keskipitkän ja pitkän ajan matkailustrategiaa; alueiden komitea lausunnossaan 16 päivältä marraskuuta 1995 katsoo, että aktiivisempi ja paremmin yhteensovitettu yhteisön osallistuminen on tarpeen matkailun voimakkaan kehityksen ja matkailutoiminnan laajuuden tasalla pysymiseksi,

on tarpeellista, että tämän ohjelman mukaan toteutettavat toimet ovat yhdenmukaisia ja toisiaan täydentäviä yhteisön muiden matkailua koskevien ohjelmien ja aloitteiden kanssa,

komissiota avustaa neuvoston päätöksellä 86/664/ETY perustettu neuvoa-antava komitea; vastaavasti 22 päivänä joulukuuta 1986 annetun neuvoston päätöksen 92/421/ETY (8) 3 artiklan 2 kohdalla perustetun komitean tulisi lakata toimimasta,

tässä päätöksessä vahvistetut toimenpiteet, jotka ovat perustamissopimuksen 3 b artiklan toisen kohdan toissijaisuusperiaatteen mukaisia, lisäävät asianomaisten pyrkimyksiä paikallisella, alueellisella ja kansainvälisellä tasolla, jolloin Euroopan matkailuala parantaa heikkoja kohtiaan ja käyttää hyväksi valtavia mahdollisuuksiaan,

yhteisön olisi edistettävä matkailua koskevan tietämyksen lisäämistä, jotta päätöksentekijät voisivat suunnitella paremmin strategiansa ja arvioida niiden toteuttamisen vaikutusta,

vahvistetulla yhteistyöllä olisi varmistettava oikeudellinen ja taloudellinen "matkailua edistävä" ympäristö Euroopan matkailualan suorituskyvyn vaalimiseksi,

yhteisön olisi parannettava Euroopan matkailun laatua innovatiivisilla ja kannustavilla toimilla, jotka liittyvät kestävän matkailun edistämiseen ja matkailun esteiden poistamiseen,

Euroopan edistämisen matkailukohteena olisi lisättävä kolmansista maista tulevien matkailijoiden määrää,

matkailun tärkeyden takia Keski- ja Itä-Euroopan assosioituneille maille sekä Kyprokselle ja Maltalle tämän ohjelman olisi oltava avoin myös kyseisille maille,

neuvoston 13. toukokuuta 1996 Euro-Välimeri-yhteistyöstä matkailualalla antaman päätöksen mukaisesti (9), erityistä huomiota kiinnitetään Euroopan unionin ja Välimeren alueen yhteistyön puitteissa toteutettuihin matkailualan toimiin ja aloitteisiin, kuten on esitetty Barcelonan julistuksessa ja 27 ja 28 päivänä marraskuuta 1995 hyväksytyssä työohjelmassa,

ottaen huomioon arvioinnin edellisen toimintaohjelman matkailun edistämiseksi täytäntöön panemisesta ja tällä alueella tähän mennessä kertyneen yhteisön kokemuksen, on sen vuoksi tarpeen hyväksyä monivuotinen ohjelma neljän vuoden ajaksi ja myöntää sille riittävät varat sen tavoitteiden saavuttamiseksi, ja

perustamissopimuksessa ei ole muita valtuuksia tämän päätöksen tekemiseksi kuin 235 artiklassa olevat,

ON TEHNYT SEURAAVAN PÄÄTÖKSEN:

1 artikla

Monivuotinen ohjelma matkailun edistämiseksi (Philoxenia) hyväksytään neljän vuoden ajaksi 1 päivästä tammikuuta 1997.

2 artikla

1. Edellä 1 artiklassa tarkoitettuun ohjelmaan sisältyvät liitteessä määritellyt toimet, ohjelman yleisenä tavoitteena on yhteensovittamisella ja yhteistyöllä kehittää Euroopan matkailun laatua ja kilpailukykyä, kasvun ja työllisyyden edistämiseksi.

Ohjelman erityistavoitteet ovat seuraavat:

- matkailualan tietämyksen parantaminen,

- matkailun oikeudellisen ja taloudellisen ympäristön parantaminen,

- Euroopan matkailun laadun parantaminen,

- kolmansista maista tulevien matkailijoiden määrän lisääminen.

2. Talousarvioviranomainen vahvistaa jokaiseksi varainhoitovuodeksi käytettävät varat.

3 artikla

1. Yhteisön rahoitusavun myöntämisen muita kuin perustamissopimuksen 3 b artiklan toisessa kohdassa mainittuja perusteita ovat seuraaviin seikkoihin liittyvät perusteet:

- kustannus/hyöty -suhde,

- luonteeltaan mahdollisimman ylikansallinen kumppanuuteen perustuva lähestymistapa,

- merkittävä vaikutus yhteisön matkailuun tai ainakin siirrettävyys tälle tasolle,

- kestävän kehityksen periaatteen huomioon ottaminen.

2. Toimet toteutetaan yhteistyössä kansallisten viranomaisten ja tarvittaessa myös alueellisten ja/tai paikallisten viranomaisten kanssa ottaen huomioon matkailun merkitys alueelliselle ja/tai paikalliselle kehitykselle.

4 artikla

Hyväksytään 5 artiklan 2 kohdassa määritellyn menettelyn mukaisesti seuraavaa:

- tärkeysjärjestys toimien valinnassa,

- yhteisön tukea koskevien hakemusten jättämiseen liittyvät menettelyt,

- poikkeuksellisissa olosuhteissa yhteisön tuki, joka myönnetään muille kuin liitteessä luetelluille toimille, jos ne ovat 2 artiklassa vahvistettujen tavoitteiden ja ensimmäisen luetelmakohdan tärkeysjärjestyksen mukaisia.

5 artikla

1. Komissiota avustaa päätöksellä 86/664/ETY perustettu matkailualan neuvoa-antava komitea. Päätöksen 92/421/ETY 3 artiklan 2 kohdassa perustetun komitean toiminta lakkaa.

2. Komission edustaja tekee komitealle ehdotuksen tarvittavista toimenpiteistä Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

Komission on, niin suurelta osin kuin mahdollista, otettava huomioon komitean lausunto. Komission on ilmoitettava, millä tavoin lausunto on otettu huomioon.

6 artikla

1. Tämä ohjelma on avoin Keski- ja Itä-Euroopan assosioituneiden maiden osallistumiselle assosiointisopimusten yhteisön ohjelmiin osallistumista koskevissa, kyseisten maiden kanssa tehtävissä lisäpöytäkirjoissa vahvistetuin edellytyksin.

2. Tämä ohjelma on avoin Kyproksen ja Maltan osallistumiselle lisämäärärahojen perusteella samoin edellytyksin kuin mitä sovelletaan ETA-sopimukseen kuuluviin EFTA-maihin kyseisten maiden kanssa sovittavien menettelyjen mukaisesti.

7 artikla

Joka vuosi ohjelman hyväksymispäivästä komissio esittää yhteisön hyväksymät ja toteuttamat matkailuun vaikuttavat pääasialliset toimenpiteet kertomuksessa Euroopan parlamentille, neuvostolle, talous- ja sosiaalikomitealle ja alueiden komitealle.

8 artikla

Komissio arvioi säännöllisesti ohjelman tuloksia. Tämä arviointi käsittää mahdollisuuksien mukaan ohjelman mitattavissa olevat tuotokset ja se tehdään 3 artiklassa vahvistettujen perusteiden mukaisesti. Tämän arviointimenettelyn perusteella komissio antaa Euroopan parlamentille ja neuvostolle sekä tiedoksi talous- ja sosiaalikomitealle ja alueiden komitealle välikertomuksen viimeistään kolmen vuoden kuluttua ohjelman alkamisesta, sekä lopullisen kertomuksen kahdentoista kuukauden kuluessa ohjelman päättymisestä.

(1) EYVL N:o C 222, 31.7.1996, s. 9

(2) EYVL N:o L 231, 13.8.1992, s. 26

(3) EYVL N:o C 44, 14.2.1994, s. 61

(4) EYVL N:o C 18, 23.1.1995, s. 159

(5) EYVL N:o C 65, 4.3.1996, s. 34

(6) EYVL N:o C 393, 31.12.1994, s. 168

(7) EYVL N:o C 301, 13.11.1995, s. 68

(8) EYVL N:o C 384, 31.12.1986, s. 52

(9) EYVL N:o C 155, 30.5.1996, s. 1

LIITE

TOIMET EUROOPAN MATKAILUN EDISTÄMISEKSI

A. Matkailualan tietämyksen parantaminen

1. Matkailuun liittyvän tiedon kehittäminen

- Direktiivin 95/57/EY puitteissa kehitetyn (1) matkailua koskevan Euroopan tilastojärjestelmän yhdistäminen, luotettavien ja ajan tasalla olevien tilastotietojen saatavuuden parantaminen.

- Kirjoituspöytä- ja kenttäanalyysien ja tutkimusten kehittäminen ottaen huomioon matkailuelinkeinon tarpeet.

2. Matkailua koskevan tiedon levittäminen ja kerääminen muista lähteistä

- Matkailun eurooppalaisen tutkimus- ja dokumentaatioverkoston perustaminen.

3. Matkailuun liittyvien yhteisön toimenpiteiden arvioinnin helpottaminen

- Oikeudellisen ja taloudellisen valvontajärjestelmän perustaminen matkailuun liittyvien yhteisön toimenpiteiden järjestelmällisen arvioinnin mahdollistamiseksi.

B. Matkailun oikeudellisen ja taloudellisen ympäristön parantaminen

1. Yhteistyön vahvistaminen jäsenvaltioiden, elinkeinon ja muiden osallisten kanssa

- Säännöllisten kokousten järjestäminen ja niiden seuranta asianosaisten kanssa yhteistyön vahvistamiseksi Euroopan tasolla ja yhteisön aloitteita (tekniset/temaattiset kokoukset, pyöreän pöydän keskustelut, eurooppalaiset foorumit) koskevan tietoisuuden lisäämiseksi.

C. Euroopan matkailun laadun parantaminen

1. Kestävän matkailun edistäminen

- Matkailijavirtojen pätevään hallinnointiin tähtäävien paikallisten aloitteiden tukeminen ja niiden verkottamisen rohkaiseminen.

- Majoitustilojen ympäristöystävällisten hoitojärjestelmien toteuttamisen tukeminen.

- "Matkailun ja ympäristön eurooppalainen palkinto" -kilpailun järjestäminen (joka toinen vuosi).

2. Esteiden poistaminen matkailun kehittämiseltä

- Eri matkailumuotojen sekä erityisten matkailijaryhmien (kuten nuoriso, vanhukset ja vammaiset) kohtaamien, tärkeimpien Euroopan tasoisten esteiden tunnistaminen ja tarkoituksenmukaisten vastatoimien kehittäminen.

D. Kolmansista maista tulevien matkailijoiden määrän lisääminen

1. Euroopan edistäminen matkakohteena

- Monivuotisten edistämiskampanjoiden tukeminen tärkeimmissä lähtömaissa ja/tai uusilla esiin tulevilla alueilla kampanjaan osallistuvien sponsorien tuella.

(1) EYVL N:o L 291, 6.12.1995, s. 32